khistorydata/jeongjo-sjw-relations huggingface dataset:
정조 0년
掌令柳榮鎭獻納辛應三伏以臣等。昨朝詣臺。纔傳合辭。聞有三司諸臣入侍之命。竭蹶登對。親承聖敎。丁寧反復。洞諭心曲。繼有所請之律。非曰過當。三司之臣。必諒予意。又下敎曰。一日不當再啓。故召諭爾等。爾等知悉。臣等。雖甚愚迷。豈不知聖意所在。而第合啓事面。至重至嚴。固不當遽然伸屈。故乃敢以旣發之公議。不可以一二臣淺見。容易停當。姑待諸臣之齊會。商量面議之意仰奏。聖敎亦以臺言爲好。許其會議傳啓。臣等。退出臺次。催促諸員。則執義臣李一曾正言臣姜。以呈告不來。掌令臣尹弼秉。持平臣朴聖泰入來。而司諫臣申應顯。累牌不進。連次往復。一向相持。至於玉堂。則儒臣旣已入侍。同承聖敎則似不待臣等之言。而有所相議。不此之爲。只促臣等之先發簡通。臣等。旣不得商確其可否。又不知僉員之意向。則何可獨決於停連之間而遽自發簡乎。如此之際。日勢將暮。停當無期。惶憫之極。不得已欲推已傳之啓。而且以旣未會議。不免闕啓之意。聯箚引嫌矣。喉院乃以無前規而退却。臣等。生踈之責。固所難免。而不意玉堂聯箚臚列。曰。以莫重合辭。不爲傳啓。又曰。以僚議之未盡停當。還推已傳之啓。托以關啓而陳箚。費辭譏斥。不遺餘地。臣等。滿心慙恧。固當如何。而第臣等。非不知入侍傳啓之前例。而旣承不可再啓。退議以啓之敎。則其勢不得不然也。又曰。僚議未盡停當云者。蓋昨日不詣臺臣。非止一員。則停當與否。非所可論。若其欲推已傳之啓。仍爲引避之箚。則雖緣臣等之生踈。而其亦惶悶於闕啓而出於迫不得已也。臣等於此。不暇自訟。而惜乎。淸朝瀛館諸彦。豈獨無啓沃之謨猷。而只以微臣等擧措間顚錯。至於聯名齊攻。亦未知其擧措之穩當也。臣等。雖蒙聖上不深非之恩。而旣遭人言。去就一節。今無可論。玆敢聯陳短章。伏乞亟削臣等之職。以肅朝綱。以快人心焉。臣等。無任屛營祈懇之至。踏啓字。
정조 0년
正言姜疏曰。伏以日月易邁。大行大王因山漸迫。伏想聖情哀慕。益復罔極。仍竊伏念臣於見職。豈有一分堪承之望。而適値凶逆干誅。王討方行。義重沐浴。章皇肅命。竭蹶供職。今已三朔于玆。而未嘗出一言論一事。逐隊隨行。徒費廩祿。自顧慙恧。人謂斯何。區區自效之誠。惟在於顚倒奔走。豈敢爲占便圖免之計。而第臣老父。自遭昨冬臣弟之夭歿。日夜悲疚。遂成痼疾。當此溽暑。諸症越添。嘔泄竝作。飮啖全却。委頓床笫。轉側須人。臣方左右扶護。不得暫時離捨。以此情勢。供仕無望。玆敢疾聲呼籲於嚴廬之下。伏乞聖慈。亟賜鐫遞之恩。俾便救護。仍治瀆擾之罪。以肅朝綱。千萬幸甚。臣於請急之章。不宜贅他。而公議所在。不容泯默。敢此尾陳。惟聖明察納焉。副司直趙德成。本以傾邪之人。行己閃倏。諂附凶徒。惟其指使。爲世指目。蓋已久矣。當此鋤治黨與之日。決不可置而不論。臣謂副司直趙德成。亟施竄配之典。斷不可已也。慶尙道左兵使崔朝岳。本以卑微之類。濫叨閫鉞之任。偏蒙恩造。不思報效。刑杖太濫。多殺人命。貪饕縱恣。無所顧忌。百惡俱備。萬口皆傳。此等不法之類。不可仍置。慶尙左兵使崔朝岳。爲先施以刊版之典。仍令道臣。嚴加査覈。勘以當律宜矣。臣無任屛祈懇之至。答曰。省疏具悉。趙德成事。施以削黜之典。可也。崔朝岳事依施。爾其勿辭。救護父病。
정조 0년
忠淸監司徐有臣疏曰。伏以居諸易邁。時序屢改。大行大王因山禮月。奄然臨屆。伏惟我殿下孝思哀慕。益復罔極。伏念臣。猥以無似之賤品。濫叨方岳之重寄。昏踈病憒。夙夜祗畏。迺於月前。大被囚供之反詈。謂臣呫囁於交龜之席。致有公緘發問之嚴命。臣不勝駭悚恧蹙之至。謹具事狀。稽首仰對。因該曹轉聞。伏地戰兢。恭竢處分。判付渙降。辭旨鄭重。至以知爲人爲敎。噫。從古人臣。受知於聖君。是何等至榮。一言之寵。有踰華袞。縱使卽日滅死。尙且無憾。況臣則獲其榮而免其罪者乎。莊誦德音。感鏤心骨。不知所以報答也。嗚呼。臣素佩滿盈之戒。重懷驟濫之懼。居常惴慄。如臨淵谷。未嘗敢與物爭競。而惟是踈愚之性。全昧處世之方。做事則信心而已。當職則盡分而已。只期內省之無疚。不復外至之遑恤。頃當按査之與聞。已料詆辱之必來。果然爰辭之出。大肆詬罵。陵轢操切。殆無餘地。而率皆窘遁矛盾。當下輒綻。讀之。令人發噱。臣何必與之較辯。以傷事體也。今其言曰。侵斥官長。斯爲惡習。言之誠是也。渠反效尤。又有甚焉。是何責人則明。而恕己則昏也。只緣臣言行無素而名論甚輕。官秩太躐而威望最淺。忝居觀風之地。遭此非理之困。有何顔面。更對五十州士民而行其號令也。堂堂聖朝。亦安用此疲軟辱命之方伯爲哉。臣於是。宜不容暫時蹲據。以增淟涊之誚。而緘辭未勘之前。卽臣竢譴之日。一味泯伏。如物在喉。玆敢悉暴難冒之情。竊附自效之義。伏乞聖明。諒臣懇之非出假飾。念國體之不宜虧損。亟命攸司。鐫削臣職。勘治臣罪。俾下民。有以知朝廷之尊嚴。俾賤臣。得以免一路之嗤點焉。則公私不勝萬幸。答曰。省疏具悉。卿其勿辭。欽哉莅藩。
정조 0년
校理鄭元始疏曰。伏以臣所帶春秋兼銜。與臣弟左副承旨臣民始。有應避之嫌。揆以格例。不可仍帶。乞令該曹。照例遞改焉。臣無任屛營祈懇之至。答曰。省疏具悉。疏辭。下該曹稟處。
정조 0년
執義李一曾疏曰。伏以居諸易邁。因山隔旬。我殿下攀擗之痛。益復罔極。仍伏念臣於日前。獲蒙恩暇。將護病父。由限纔盡。鞫獄方張。不敢言私。蒼黃進參。乃於帳前入侍之時。又聞急報之踵至。致煩大僚提稟。特許開門而歸視。臣以位則卑微也。以跡則踈遠也。何以得此曲察之恩於君父哉。此莫非我殿下天地之仁。無物不遂。日月之明。無微不燭。至使螻螘之賤。偏荷覆燾之私。臣亦有秉彝之天。圖報一念。不後於人。雖使之赴湯蹈火。何敢辭避。況今逆魁雖已就法。天討尙未盡行。職在執法。理難圖免。第臣父病。源委旣深。隔歲沈痼。多試醫藥。不能責效於旬月之間。氣息益復綿綴。飮啖亦漸減少。臣旣無兄弟之分勞。又乏子姪之壯成。獨自扶將。晝宵煎泣。以此情理。寧有一刻離捨之望乎。玆敢不避煩瀆之誅。更申疾痛之呼。冀蒙天地終始之澤焉。且臣於工曹參議徐逈修之疏。有不敢晏然者。夫政注做錯。關係不少。僚臺之請罷銓官。固其宜也。臺啓則雖未蒙允。銓官則特命遞改。遞與罷雖有間。處分旣下之後。不必許久爭執。故臣與僚臺。相議停啓矣。今此疏。論以臣等。有若扶抑於其間。臣之踈率不職之罪。於是益著。官職去就。尤非可論。伏乞聖明。察臣之至情。諒臣之私義。亟賜鐫改。以便救護。仍治臣罪。以謝人言。臣方辭遞之不暇。不容贅及他說。而目下憂憤。有不敢自已。略此附陳焉。僉知中樞府事李得臣。以名祖之孫。苟能飭躬自在。則何官不做。而附麗逆謙。急欲如火。圖奪族兄之廟剡。便同紾臂而恬不知愧。昏夜則無所不爲。白晝則佯若無事。及其綻露逢怒。則浹旬待罪。納驢而解之。貽羞搢紳。莫此爲甚。而此猶餘事。締結簡賊。許以死友。綢繆出沒。如鬼如蜮。爲世指目久矣。此等之類。不可置之法從之列。臣謂李得臣。爲先刊改於承宣諫長之望。仍施竄配之典。可也。至若承文正字李敬心。以逆謙之至親。粗解文字。又稱幹事。必欲引進。作爲腹心。每當科試。則擧世皆以爲今科則某也必爲之。及其登科也。逆謙爲主人。賀客如雲。卽此一事。可知其爲血黨。而陰謀祕計。莫不參涉。則尙今偃處於城闉之間。有非朝家鋤治黨與之道。臣謂李敬心。亟令遠地定配。斷不可已也。臣無任激切屛營之至。答曰。省疏具悉。李得臣事。果如臺言。忝辱名祖多矣。姑施削黜之典。李敬心事。旣是厚謙至親。則其所附麗。固不足深誅。爾其勿辭。救護父病。
정조 0년
吏曹參議宋德相疏曰。伏以臣以萬萬無似之身。叨萬萬非常之恩。冒上辭本。冀賜反汗。而跡近要君。罪深逋召。祗伏私次。誅責是竢。不意疏因縣道。未及登徹。而三銓移拜之命遽下。此際。臣尤一倍踧踖。莫省攸措。繼又伏蒙特遣史官。傳宣聖批。王人遠臨。閭巷動色。恩出分外。事異常例。臣是何人。敢當此數。況十行溫綸。丁寧懇摯。首擧臣先祖以爲敎。而奬臣以恪守家訓。勉臣以共做國事。末乃以亟回遐心。以副側席如渴之望爲諭。臣。伏讀感泣。惝怳愕眙。無地自容。臣本庸陋。最出人下。且今老病癃殘。志氣摧頹。夫安有學問言議。可以紹述先業。叶贊聖治。如聖敎所指者而特以憑依先蔭。盜竊虛名。厚誣一世。濫竽不已。遂致累殿下則哲之明。誤選部政注之公。初旣紆之以寵擢之異眷。後又縻之以匪據之華銜。前職方辭而新除踵至。譴何不加而恩諭反下。此不惟遠近竊議。聽聞俱駭。彼巖穴尙志之士。見殿下擧措失宜。必不思于于而來矣。其所關係。顧不重歟。嗚呼。佐貳冢宰。低昂人物。是何等責任。雖淸朝夙夜之臣。尙不宜人人而輕授。今乃以如臣踈賤之一凡夫。苟然擬差。不少疑難。是何初政愼簡之時。乃有此玷名器壞官方之擧也。至若師儒之官。昔我孝廟。特軫敎育菁莪。創設是職。乃命先正臣宋浚吉及臣先臣以處之。而雖以先正與先臣。必一辭再辭三辭而不止。其職任之不輕。從可知焉。臣之不肖。又豈敢晏然承膺。若所固有也耶。噫苟使臣。少有學術才智。庶幾繩先躅而禆新化者。趍赴威命。以先臣所以事我聖祖者。事我聖明。效其尺寸。仰酬恩遇。則分粗伸矣。身亦榮矣。玆豈非臣之至願。而奈此倥侗滅裂。如上所陳。倘或不自揣量。遽爾冒承。則不但重傷廉義。是將如蚷馳蚊負。隨卽漂壓。而不免乎公私僨誤矣。此臣之所大懼也。抑臣結髮讀書。所講者倫常義理耳。夫所謂倫常者。卽天之經地之義民之彝也。苟或於此。一有差失。則必將三綱淪而九法斁。人不人而國不國矣。噫。向來厚麟二賊之犯上蔑君。實古今所未有之大變也。而至今假息於覆載之間。天討不行。王章未伸。小大齊籲。允兪尙靳。而世道日益晦塞。人心日益陷溺。終必至於亂亡而莫之救焉。則尙何望倫常之正而義理之明也。假使臣。不揆情病。冒進天陛。人微誠淺。不足以上格君心。下嚴懲討。則一番妄動。不過爲饕榮干寵之歸耳。是又豈臣之所敢出也。臣自奉恩批。宜卽更暴血懇。而臣宿疾之外。近又重添暑病。宛轉痛楚。神思昏瞀。不能綴屬文字。遷就多日。今始仰控。臣尤死罪。伏願聖慈。特垂鑑諒。亟削臣本兼職名。仍治臣前後違傲之辜。以安愚分。以肅朝綱。千萬幸甚。臣治疏。將付縣道之際。伏聞綸音誕降。處分隨下。二賊明施典刑。今而後。庶或倫常可正。而義理可伸矣。然而小醜同令賜死。難免刑章之太寬。巨魁尙今無恙。殊切宗國之隱憂。而臣匪職難冒。病苦纏身。獨阻申討之列。瞻想朝端。中心蘊結而已。臣無任屛營祈懇之至。答曰。省疏具悉爾懇。待爾之來。不啻如渴。巽章又到。無意幡然。自顧誠淺。良切愧恧。今爾所帶之職。卽銓衡之地。敎冑之任也。當今初政。特授于爾者。豈爲觀瞻而然乎。噫。爾卽先正文正公之後也。寡人卽我孝宗大王之孫也。苟不欲勵精圖理則已也。若有意於天下國家事。則捨山林宿德之士而亦何以哉。爾其亟回匪心。其速造朝。庸副予側席延企之望焉。仍傳曰。此批答。遣史官傳諭于吏曹參議宋德相。登途與否。先爲知來。
정조 0년
丙申七月十一日。兼春秋張顯慶。義禁府啓目。前義州府尹洪檍。以申姓漢差任事。因傳敎拿問。依先朝受敎。直爲照律。何如。啓。傳曰。苟使洪檍。彈壓邊門。則宗班。豈有此事。中官之父。亦豈至於現身之境乎。此事除良。渠是當該之府尹是去乙。至發洪龍漢論罪之啓。縱不自愧。人謂斯何。可謂二罪俱發。其在嚴內外勵廉防之道。不可尋常處之是置。從重勘律爲良如敎。
정조 0년
義州府啓目。尹彝復更招。幻弄文書許多奸狀。旣已自服。照法重繩。何如。啓。傳曰。贓吏之犯贓。終古何限。而豈有如尹彝復之叵測用計者哉。論其罪犯。難免一律是乎矣。贓如趙曮而尙在地上。則彝復耳。亦斷以死罪。殊非向者付之令前之意。固知此而不誅。贓吏益無所懼是乎乃。處分不可異同是置。減死定配爲旀。旣施一次之刑。若又決杖。則年迫七十。徑斃可慮。杖乙良。特爲收贖爲良如敎。
정조 0년
義禁府啓目。洪達洙照律。啓。傳曰。功減一等爲良如敎。
정조 0년
義禁府啓目。李奎緯濫殺一款。雖不自服。朝家旣令道臣按査。則其所濫殺。昭著於査啓中。以此照律。何如。啓。傳曰。本道査啓。極爲稠密。以至新舊伯之緘答。俱無李奎緯可明之端。而査啓亦無本事之相左者。可以拈出疑難之句語。則其所議處。固當如此是置。依回啓照律爲良如敎。
정조 0년
義禁府啓目。趙鎭禎照律。啓。傳曰。功減一等爲良如敎。
정조 0년
丙申七月十一日卯時。朝奠陪祭入侍時。右承旨李義翊。假注書徐龍輔。記事官卜台鎭。記注官金鳳顯。都廳李秉模。以次陪進。上自廬次詣殯殿中排設廳。視膳訖。行朝奠。儀註上同上還廬次。諸臣以次退出。
정조 0년
丙申七月十一日辰時。上御廬次。都承旨入侍時。都承旨洪國榮。假注書徐龍輔。記事官卜台鎭。記注官金鳳顯。以次進伏訖。上曰。向命林川郡守留待者。萬東祠有下問事故矣。更思之。別無可問者。此時夫馬之留滯可悶。林川郡守不多日內辭朝事。分付。命讀宋德相疏賜批。命讀柳榮鎭辛應三疏賜批。命讀平安監司狀啓。命書傳敎曰。左相旣已筵奏。定奪商船。今無用處。一竝放送事。卽爲分付。土物區處事。依戶曹關施行。又命書傳敎曰。使星旁午。且是孔道數遞。鳳山郡守代。無論文南武。以他道有聲績守令移擬事。分付吏曹。又命書傳敎曰。平澤縣監洪彬改差。與鳳山溫陽代。今日口傳差出。命退。承史以次退出。
정조 0년
丙申七月十一日巳時。上御廬次。右承旨入侍時。右承旨李義翊。假注書徐龍輔。記事官卜台鎭。記注官金鳳顯。以次進伏訖。命書傳敎曰。頒賜時遺漏。訓鍊大將張志恒禁衛大將李漢膺處。各賜一件。其餘將臣。皆以實職受賜。勿論。又命書傳敎曰。忘未下敎。列聖御製監印郞廳副司果沈有鎭柳義養。各上弦弓一張。校書館官員。不粧弓一張賜給。又命書傳敎曰。右副承旨。庚子甲辰年因山時各樣軍兵哨數。門外奉辭擧動及返虞祗迎時隨駕軍兵謄錄。問于兵曹。抄出持入。命退。承史以次退出。
정조 0년
丙申七月十一日巳時。上御廬次。右副承旨入侍時。右副承旨金鍾秀。假注書徐龍輔。記事官卜台鎭。記注官金鳳顯。以次進伏訖。上曰。庚子甲辰年因山時謄錄。書來乎。鍾秀曰。書入矣。命讀之。又命讀忠淸監司疏及姜上疏賜批。命讀三司合啓兩司合啓府啓院啓賜批。命書傳敎曰。日前該府之議處判堂。已有處分。而李奎緯之擬律結語上款。歸之奎緯之濫刑。下段。諉諸道臣之營題。殊涉矛盾。再昨開坐。不爲照律。新除判義禁之見。亦或似是而然乎。前回啓勿施。其令更爲指一議處事。分付。上曰。晝茶禮當親奠。陪祭諸臣待令。命退。承史以次退出。
정조 0년
丙申七月十一日午時。晝茶禮陪祭入侍時。右副承旨金鍾秀。假注書徐龍輔。記事官卜台鎭。記注官金鳳顯。都廳李秉模。以次陪進。上自廬次詣殯殿中排設廳。視膳訖。行晝茶禮。儀註上同上還廬次。諸臣以次退出。
정조 0년
丙申七月十一日午時。上御廬次。副提調持湯劑入侍時。都承旨洪國榮。假注書徐龍輔。記事官卜台鎭。記注官金鳳顯。醫官慶絢。以次進伏訖。絢進湯劑。上進御。上曰。奉審承旨入侍。鳳顯承命而出。與左承旨鄭民始進伏。上曰。御書閣何當畢役。民始曰。似當於念間訖役矣。上曰。澤水齋之役。今到何境。民始曰。澤水齋已爲訖役矣。上曰。國葬都監都廳入侍。鳳顯承命而出。與國葬都監都廳徐有防進伏。上曰。輪輿限。何處鋪設乎。有防曰。自資政門至延和門前鋪設矣。上曰。碑文草圖書。明日更爲書入。可也。有防先退。命國榮書傳敎曰。此時吏判處外可悶。與國葬都監堂上韓光會相換。其令入來。命退。承史以次退出。
정조 0년
丙申七月十一日申時。夕上食陪祭入侍時。同副承旨李得永。假注書徐龍輔。記事官卜台鎭。記注官金鳳顯。都廳李秉模。以次陪進。上自廬次詣殯殿中排設廳。視膳訖。行夕上食。儀註上同上還廬次。諸臣以次退出。
정조 0년
丙申七月十一日酉時。夕奠陪祭入侍時。左副承旨鄭民始。假注書徐龍輔。記事官卜台鎭。記注官金鳳顯。都廳李秉模。以次陪進。上自廬次詣殯殿中排設廳。視膳訖。行夕奠。儀註上同上還廬次。諸臣以次退出。
정조 0년
丙申七月十一日酉時。上御廬次。同副承旨入侍時。同副承旨李得永。假注書徐龍輔。記事官卜台鎭。記注官金鳳顯。以次進伏訖。上曰。承宣入直幾日。得永曰。八日矣。上曰。姑未滿做度矣。得永曰。然矣。命書傳敎曰。明朝右承旨馳詣景慕宮奉審。兼察工役以來。上曰。右承旨勿爲仕進。直詣景慕宮事。分付。又命書傳敎曰。禮郞今日入來爲奏。而尙無消息。問于本曹以稟。命退。承史以次退出。
정조 0년
丙申七月十一日戌時。上御廬次。都承旨入侍時。都承旨洪國榮。假注書徐龍輔。記事官卜台鎭。記注官金鳳顯。以次進伏訖。上曰。他承旨與判義禁入侍。鳳顯承命而出。與判義禁蔡濟恭。左副承旨鄭民始進伏。命讀尹彝復洪檍供辭。上曰。尹彝復之年。幾何。濟恭曰。老矣。命書判付。濟恭曰。先朝受敎中。有侍從以上拿處人。勿爲請刑。直請照律之命。而勿論遲晩與否。無議處而直欲照律。則議讞之際。不無掣礙之端。勿爲請刑一款。依受敎擧行。而結語中照律二字。以議處改之。恐爲便當。故敢達矣。上曰。依爲之。出擧條命退。諸臣以次退出。
정조 0년
都承旨洪國榮藥院進。左承旨李在簡坐。右承旨李義翊坐。左副承旨鄭民始坐。右副承旨金鍾秀坐直。同副承旨李得永坐直。注書二員未差。假注書柳孟養奉命在外徐龍輔仕直。事變假注書林錫喆仕。
정조 0년
下直。延日縣監李果。仇寧萬戶洪潤大。水口萬戶鄭致和。
정조 0년
藥房都提調鄭存謙。提調徐命善。同副承旨李得永啓曰。伏未審日間。聖體。若何。臣等。今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等。不任區區憂慮。敢來問安。竝此仰稟。答曰。知道。入侍。
정조 0년
李在簡啓曰。合辭方張之時。諫院無詣臺之員。連日闕啓。事甚未安。除在外受由人員外。司諫申應顯。獻納辛應三。竝卽牌招。何如。傳曰。允。
정조 0년
備忘記。今下弓矢。水口萬戶鄭致和。仇寧萬戶洪潤大。玉江萬戶金鳴珠處給送。
정조 0년
以司諫申應顯牌不進罷職傳旨。傳于李在簡曰。只推。更爲牌招。
정조 0년
傳于李在簡曰。推考房承旨與三司諸臣。便殿入侍。
정조 0년
以司諫申應顯再牌不進罷職傳旨。傳于金鍾秀曰。只推。
정조 0년
洪國榮。以禮曹言啓曰。朝祖禮問議事。命下矣。發遣本曹郞廳。問議于在外儒臣。則吏曹參議宋德相以爲今此朝祖禮。據以禮經。則啓殯後奉梓宮行朝祖禮。祖奠仍設廟庭。翌曉設遣奠乃發靷。而五禮儀。元無朝祖一節。故大行大王時。以添補。此誠出於孝思。而第其節目。以魂箱代行。此出於丘氏儀節而非古禮也。朝祖禮後。魂箱還安嬪殿。而無所移動。又竝違於古經及家禮。此其爲逕庭。誠如聖敎。臣之愚見。今我聖上。一遵古經。斷然行之。則至矣盡矣。無容更議。而若或古今異宜。以自廟發引爲不可行。則奉梓宮行朝祖禮如古經。還奉梓宮於殯殿之外他。所以待翌曉。如家禮遷于廳事之文。則庶或寡過否乎。魂箱之代行。丘氏之說。旣不免苟艱。而亦出於不得已。則猶勝於全廢。此先大王所以採取者也。雖以魂箱代行。朝祖罷後。竝柩暫爲移動於他所者。此亦出於丘氏之言。蓋皆以全廢朝祖爲難而然也。然旣非古經家禮之說。則臣何敢煩縷耶。惟聖明參酌古今儀文。折中行之耳。臣禮學素昧。病昏適甚。詢問之下。無以詳對。伏地震悚云。前別提金鍾厚以爲臣粵自春夏以來。屢辱聖問。而輒據先儒不出不言之義。不敢有對。膠守迷執。積負逋慢。今於下問。亦無由變改。彌增隕越。不知所達云。持平兪彦鏶。則方患毒痁。委頓昏綴。不得獻議云。儒臣之意如此。上裁。何如。傳曰。以此獻議。更令禮官。問議時原任大臣。的確稟處。
정조 0년
李得永。以忠勳府言啓曰。自前逆賊田民。屬之本府事。祖宗朝流來古規。載在謄錄。今番籍産諸賊田民。依例全屬本府事。分付該曹。何如。傳曰。允。
정조 0년
洪國榮。以營建都監言啓曰。別堂定礎吉日。令日官推擇。則今七月十五日辰時爲吉云。以此日時擧行之意。敢啓。傳曰。知道。
정조 0년
金鍾秀。以義禁府言啓曰。時囚罪人洪達洙發配草記批旨內。畿沿徒三年定配事。命下矣。洪達洙。京畿南陽海門驛。徒三年定配。而依例發遣府羅將。押送配所。何如。傳曰。允。
정조 0년
鄭民始。以國葬都監郞廳。以摠護使意啓曰。明日初度習儀。堂上不可不備員。而本都監堂上李徽之。時無職名。令該曹口傳付軍職。待明朝牌招。以爲進參之地。何如。傳曰。允。
정조 0년
李在簡。以義禁府言啓曰。時囚罪人尹彝復口招公事判付內。減死定配。杖。特爲收贖事。啓下矣。尹彝復杖一百收贖。咸鏡道鏡城府。減死定配。而以判付內辭意。具罪目。依例發遣府書吏。押送配所。何如。傳曰。允。
정조 0년
又以義禁府言啓曰。時囚罪人趙鎭禎洪達洙等。杖一百收贖。告身盡行追奪。流三千里定配事啓目。以功減一等。判下矣。各杖一百收贖。告身盡行追奪。而趙鎭禎。流三千里減等。慶尙道昌原府自如驛。徒三年定配。洪達洙。流三千里減等。密陽府金洞驛。徒三年定配。而以判付內辭意。具罪目。依例發遣府書吏羅將。押送于各其配所。何如。傳曰。允。鄭允德之戡罪。不及洪道洙。其在朝家刑政。不可倒置。此時外邑之罪人發配。亦關民弊。畿沿。徒三年定配。
정조 0년
金鍾秀。以義禁府言啓曰。權烋遠地定配事。承傳。啓下矣。權烋。全羅道海南縣遠地定配。而以承傳內辭意。具罪目。依例發遣府羅將。押送配所。何如。傳曰。允。
정조 0년
洪國榮。以內醫院官員。以都提調提調意啓曰。議藥同參鄭忠周汰去代。醫人張祜。術業精詳。以此人差下。令該曹依例付軍職。冠帶常仕。何如。傳曰。允。
정조 0년
吏曹判書李重祜疏曰。伏以日月易得。因山期迫。伏惟我殿下孝思出天。攀號靡逮。如臣賤陋。未遂下從之志。少報如天之恩。而猥廁於敦匠之任。自力於終事之地。夙夜祗懼。惟恐不效。迺於此際。伏奉敎旨以臣爲吏曹判書者。臣誠惝怳驚惑。五內失守。不知措躬之所也。噫。六部之長。最重天官。苟非雅望足以鎭服一世。藻識足以鑑別庶官。則莫宜居之。今雖世級寢降。遴揀不古。而亦未有如臣等輩。得以濫竽於其間也。況今初服淸明。銓選一新。凡所以砥礪激揚之責。比前尤重。其宜妙簡一代之彦。以副四方之望。而顧乃卑之於人望之外。不少難愼。臣誠莫曉其何以也。臣本庸魯鈍滯。文質無當。歷試之地。無一見可。冗散之職。猶懼不堪。提衡銓柄。不惟臣所不能自期。亦未嘗以是期臣。性又懶散。杜門守拙。罕與人相接。雖循常政例。都不通曉。今乃猝然。冒居於進退人物之地。則此無異於借聽於聾。責走於蹇。奚其可哉。念臣父子兄弟。偏蒙我先大王尙功延世之澤。曲垂庇覆。過加拂拭。節次推遷。滾到卿列。涯分已溢。居恒懍惕。區區所自勉。只以筋力之禮。少效涓埃之報而已。避遠淸要。卽所嘗矢心自畫者。而只緣臣秉執不固。嚴命是迫。年前佐銓之命。不免一再冒膺。而至今追思。愧悔靡及。此猶諉之以參貳。而今於年紀衰邁。神慮昏短之後。進居首席。主張通塞。則弁髦素守。猶屬臣一己事。而其於辱聖簡而僨國事。何哉。左右思惟。自知已審。與其冒出而卽取顚跌。毋寧遄被慢命之誅。不失量入之義。此臣所以聞命怵惕。居寵若驚者也。惟我殿下。天地於臣。日月於臣。倘賜照察。則庶不待臣言之畢。而有以處臣矣。義重祗役。無以進身。曠日虛縻。惶悶罔措。昨伏承換差京都監。其令入來之敎。臣於是。尤不勝隕越之至。今始來伏私次。而禮闕返面。冞增悸恐。悉暴肝膈之懇。仰瀆嚴廬之下。伏乞聖慈。俯賜鑑諒。特命鐫改臣新授職名。以重公器。以安私分。千萬幸甚。臣無任云云。答曰。省疏具悉。天官之長。初授於卿。志意有在焉。卿勿過辭行公。
정조 0년
掌令柳榮鎭尹弼秉。持平朴聖泰。獻納辛應三。校理沈豊之鄭元始。副校理鄭宇淳。修撰李敬養。副修撰李獻慶啓曰。請文女按律處斷。請厚謙母依律處斷。請付處罪人申晦。亟施遠竄之典。請門黜罪人韓翼謩。中道付處。請麟漢厚謙。亟施孥籍之典。答三司曰。不允。
정조 0년
掌令柳榮鎭尹弼秉。持平朴聖泰。獻納辛應三啓曰。請聖國尙魯諸子。亟施當律。請巨濟府荐棘罪人尹養厚。亟令王府。拿鞫嚴問。快正王法。請穩城府定配罪人趾海。黑山島定配罪人纘海。更令王府。拿鞫嚴問。快施當律。請薪智島定配罪人敬彬。熊川縣定配罪人成運。亟令王府。更爲拿鞫得情。請還寢尹象厚放歸田里之命。仍施絶島定配之典。答兩司曰。不允。
정조 0년
掌令柳榮鎭啓曰。請大靜縣爲奴罪人金壽賢依律處斷。請鏡城府定配罪人洪述海依律處斷。請東萊府定配罪人元義孫依律處斷。請罪人金曄。嚴刑島配。請戶曹參判金華鎭遠地定配。請故縣監尹尙通。亟施追奪之典。請副司直洪龍漢遠地定配。請罷乙未五月庭試榜。當該主試照律勘處。請徐有大。爲先刋去於亞將兵閫之望。仍施定配之典。又啓曰。前縣監李克生。地本卑微。性且狂悖。自知見棄於世。要爲拔身之計。托跡麟賊。蝨附狗苟。雷肆瀛選。盡出洪家之拂拭。人皆指目以死士。渠亦揚言以必報。向來初陳一疏而請討也。囫圇說去。全無倫脊。致勤嚴敎之後。敢復陳章而陰護麟賊。閃忽詭祕。驟看雖似懲討。諦視顯示右袒。敢以頭目頭領等禆說俚語。肆然筆之於奏御之文。滿帶不平之心。潛蓄立幟之意。究其心跡。實與若淵。一串貫來。至若曾任茂長時貪虐之狀。在渠猶爲薄物細故。而捧田稅則每石加歛。簽軍丁則每名勒徵。還上各穀。盡爲那移。發賣料販。甚至於葛花木綿花之屬。分徵各面。酷杖嚴督。一升之捧。代以一繈。專事潤橐。民不聊生。去自僻巷之蝸屋。歸坐上相之舊第。十目所視。萬口爭傳。月前諫臣三司刋改之請。可見公議。而猶恨失之太寬矣。昨伏見備忘下者。有休鎭靖之敎。實出我聖上大化陶甄。咸與維新之德意。而抑有所不然者。朝家之設置三司者。欲使之補闕拾遺。博採公議。申申獻言。有懷無隱者也。苟當可言之時。畏約聖敎而含默括囊。當其不可言之時。承順聖意而捷拾掉舌。則此眞亞聖所謂士。未可以言而言。是以言餂之也。可以言而不言。是以不言餂之也。是皆穿踰之類也。豈不爲後世爲人臣之柯則乎。矧當我殿下虛受容言。勵精圖治之初政。討兇懲貪。尤爲急務。則如此奸犯深緊。罪在罔赦者。不當仍而置之。亦不可尋常處之。請李克生。爲先竄配。仍令本道。嚴査啓聞。施以當律。答曰。不允。李克生事依啓。待行査發配。
정조 0년
獻納辛應三啓曰。請南海縣圍籬安置罪人具庠。更令王府。嚴鞫得情。快正王法。又啓曰。請大靜縣爲奴罪人金壽賢。更令王府。拿鞫嚴問。依律處斷。又啓曰。請副司直洪龍漢。爲先削職。又啓曰。請旌義縣荐棘罪人尹泰淵。亟令王府拿鞫。嚴問得情。快正王法。又啓曰。請金海府定配罪人趙曮。依律處斷。答曰。不允。
정조 0년
校理鄭元始沈豊之。副校理鄭宇淳。修撰李敬養。副修撰李獻慶等箚曰。伏以今日詣臺臺臣。旣已入侍。則莫重合辭。不爲傳啓。大失臺體。及其退出。謂以僚議之未盡停當。乃欲還推已傳之啓於喉院。旋又托以闕啓而陳箚見却。其所擧措。極其顚倒。有駭聽聞。淸朝之臺風。至此而掃地無餘矣。臣等謂今日詣臺兩司。一竝施以譴削之典。不可已也。取進止。答曰。省箚具悉。職有生踈。何足深非也。
정조 0년
丙申七月十二日卯時。上御廬次。藥房入侍時。都提調鄭存謙。提調徐命善。副提調洪國榮。假注書徐龍輔。記事官卜台鎭。記注官金鳳顯。醫官慶絢吳道絅徐命緯。以次進伏訖。存謙曰。日氣極熱。聖體。若何。上曰。一樣。存謙曰。王大妃殿氣候。何如。上曰。一樣。存謙曰。惠慶宮氣候。何如。上曰。一樣。存謙曰。今日卽日次。令醫官診候乎。上曰。依爲之。絢進前診候訖。退伏曰。脈候左右三補不沈不數。度數均適矣。道絅診候訖。退伏曰。脈候左右三補度數均適。胃脈大勝於向時矣。命緯診候訖。退伏曰。脈候左右三補度數均適。胃脈頗有力矣。存謙曰。臂部微痛之候。更無發作乎。上曰。比昨日少差矣。存謙曰。今日惠慶宮湯劑。依前製入乎。上曰。唯。上曰。朝祖儀。何以則爲可耶。存謙曰。私家或有以帛代柩者。而此是莫重典禮。不可不詳審處矣。上曰。山林收議入來乎。國榮曰。似於今明入來矣。上曰。都提調。昨日所下備忘見之乎。存謙曰。見之而實爲欽仰矣。近日朝庭之上。徒事攻擊。殆無寧人。如是而何以鎭安人心乎。上曰。近日攻擊之弊。實非細憂。故果下備忘矣。命退。諸臣以次退出。
정조 0년
丙申七月十二日辰時。朝上食陪祭入侍時。右承旨李義翊。假注書徐龍輔。記事官卜台鎭。記注官金鳳顯。都廳李秉模。以次陪進。上自廬次詣殯殿中排設廳。視膳訖。行朝上食。儀註上同上還廬次。承史以次進伏。義翊曰。臣敬奉聖敎。馳詣景慕宮奉審。無頉。役事方着實董役矣。命書傳敎曰。意謂已有處分而保放矣。昨聞判金吾所奏。當初無發配照律。而姑先保放云。然則以烋之同惡相濟。豈有白放之理乎。揆以王政。太涉矛盾。權烋遠地定配。又命書傳敎曰。親奠之時年淺中官外。一不待令。事極駭然。問名內寺府。一竝從重推考。命退。承史以次退出。
정조 0년
丙申七月十二日巳時。上御興政堂。推考房承旨。三司諸臣同爲入侍時。掌令柳榮鎭。獻納申應三。校理鄭元始。修撰李獻慶。左承旨李在簡。假注書徐龍輔。記事官卜台鎭。記注官金鳳顯。以次進伏訖。上曰。今日召三司諸臣者。非欲聞傳啓也。頃日批答已諭。次對已諭。而予非謂麟漢之無罪也。亦非謂非當施之律也。但雖不索言而實有難處之端。奉朝賀亦是應坐之人。而奉朝賀於予爲外祖。此豈不悶然哉。此則臺臣可以諒之也。榮鎭曰。伏承聖敎。有足以孚感豚魚。初知聖意如此。故臣等。每以此事耿耿難處。而在執法之地。不敢遽然停之。今此下敎丁寧懇惻。臣不勝感泣之至。臣等豈不欲奉承。而有非一人所可擅斷者。當與僚臺相議爲之矣。上曰。此言亦爲無妨。一日不可再啓。其須出去。與諸僚相議爲之。可也。命退。諸臣以次退出。
정조 0년
丙申七月十二日午時。晝茶禮陪祭入侍時。同副承旨李得永。假注書徐龍輔。記事官卜台鎭。記注官金鳳顯。都廳李秉模。以次陪進。上自廬次詣殯殿中排設廳。視膳訖。行晝茶禮。儀註上同上還廬次。諸臣以次退出。
정조 0년
丙申七月十二日未時。上御廬次。副提調持湯劑入侍時。都承旨洪國榮。假注書徐龍輔。記事官卜台鎭。記注官金鳳顯。醫官慶絢。以次進伏。絢進湯劑。上進御。命退。諸臣以次退出。
정조 0년
丙申七月十二月申時。夕上食陪祭入侍時。左副承旨鄭民始。假注書徐龍輔。記事官卜台鎭。記注官金鳳顯。都廳李秉模。以次陪進。上自廬次詣殯殿中排設廳。視膳訖。行夕上食。儀註上同上還廬次。上曰。右副承旨進詣敬奉閣。奉安誥命及勅使所傳誥命冊寶物件。詳細考出抄錄以奏事。分付。命書傳敎曰。右副承旨旣承下敎。考出後入侍以奏。命退。承史以次退出。
정조 0년
丙申七月十二日酉時。夕奠陪祭入侍時。右副承旨金鍾秀。假注書徐龍輔。記事官卜台鎭。記注官金鳳顯。都廳李秉模。以次陪進。上自廬次詣殯殿中排設廳。視膳訖。行夕奠。儀註上同上還廬次。承史以次進伏。上曰。敬奉閣誥命謄來乎。鍾秀曰。謄來矣。命讀之。上曰。只有誥命乎。鍾秀曰。詔誥勅。三件矣。命書傳敎曰。朝見摠府侍衛望筒。該郞皆塡差備。侍衛極甚苟艱。他司郞廳中改付標以入事。分付。命退。承史以次退出。
정조 0년
丙申七月十二日戌時。上御廬次。禮房承旨。都監堂上同爲入侍時。殯殿都監堂上金漢耆。都承旨洪國榮。假注書徐龍輔。記事官卜台鎭。記注官金鳳顯。以次進伏訖。上曰。孝明殿中排設廳。明日定礎乎。漢耆曰。當於十五日定礎。而見其土品。不爲堅剛。故明日欲爲地定矣。上曰。依爲之。漢耆先退。命書傳敎曰。忠淸右道前春試券。旣已封來。移送于成均館。令本館堂郞。依漢城試例。修整擧案。命讀吏判疏。賜批。命書傳敎曰。吏判批下。政稟又入。待明朝政官牌招開政。命退。諸臣以次退出。
정조 0년
都承旨洪國榮藥院直。左承旨李在簡初度習儀進去。右承旨李義翊初度習儀進去。左副承旨鄭民始坐。右副承旨金鍾秀坐直。同副承旨李得永坐直。注書二員未差。假注書柳孟養仕徐龍輔仕直。事變假注書林錫喆初度習儀進去。
정조 0년
下直。車嶺僉使李宅齡。恃寨僉使洪致復。高山里僉使金章勳。玉江萬戶金鳴珠。
정조 0년
左承旨李在簡。右承旨李義翊啓曰。臣今日初度習儀。下直進去之意。敢稟。傳曰。知道。
정조 0년
金鍾秀。以兵曹言啓曰。內禁衛將白東俊。五衛將許冥。俱以素抱痰癖之症。挾感添劇。時月之內。無望供職。呈狀乞遞。宿衛輪番之任。不宜久曠。竝今姑改差。何如。傳曰。允。
정조 0년
金鍾秀。以備邊司言啓曰。本司武郞廳李文喆。奔走勤仕。已滿十五朔。依例陞敍。或守令除授事。捧承傳施行之意。分付。何如。傳曰。允。
정조 0년
鄭民始。以國葬都監郞廳。以摠護使意啓曰。本都監都廳徐有防。時無職名。令該曹口傳付軍職。使之冠帶常仕。何如。傳曰。允。
정조 0년
鄭民始。以國葬都監郞廳。以摠護使意啓曰。今日習儀。堂上不可不備員。而本都監堂上李重祜。諉以本職未肅拜。不爲仕進。事極未安。卽爲牌招察任。何如。傳曰。允。李徽之又復違牌。此何分義。雖以科事言之。主試則申晦。浮言則賊黨。豈可以此。替當自引。其涉無意。更爲牌招。
정조 0년
洪國榮。以弘文館言啓曰。本館上番校理臣沈豊之。以浴主大祝。今日初度習儀時。晝仕出去之意。敢啓。傳曰。知道。
정조 0년
禮曹啓曰。傳曰。以此獻議。更令禮官。問議時原任大臣。的確稟處事。命下矣。發遣本曹郞廳。問議于時原任大臣。則領議政金陽澤。左議政金尙喆。右議政鄭存謙。領中樞府事金相福。行判中樞府事李溵等。以爲臣等日前獻議。略陳膚淺之見。而素昧禮學。未敢質言。或未敢獻議。今承的確稟處之命。臣等。不勝兢惶之忱。補編朝祖一節。式遵皇朝典禮。且倣丘氏儀節。寔出先大王慕先之孝。從周之義。而第儀註之自下纂輯也。朝祖乃在引前一日。神帛之旣出復還。大有所掣礙。此所以聖明之反復詢諮。必欲不失禮意。斟酌折衷。務歸至當者也。臣等。謹按大明會典。以神帛朝祖。乃在發引日。且以成祖文皇帝喪禮儀言之。梓宮至端門外。禮官奏請辭祖。奉神帛入廟街左門。至太廟褥位。謁辭後仍出。此乃皇朝已行之儀也。可據之禮也。旣遵皇朝之禮。則竝與引日行禮而遵之。遵之然後。可無得其半遺其半之歎。今於靈駕進發之曉。行神帛朝祖之禮。梓宮至太廟門外洞口少駐。奉神帛入太廟左門。行朝祖禮後仍出。一如成祖喪禮儀所載。則不違於子游卽遠之論。似合於儀禮遂行之文。而事係莫重典禮。伏惟上裁云。時原任大臣之意如此。上裁。何如。傳曰。禮係至重。更以禮官之見。稟處。
정조 0년
李得永。以弘文館言啓曰。新除授副校理金載人。時在京畿交河地。經筵入番事緊。請斯速乘馹上來事。下諭。答曰。依啓。
정조 0년
金鍾秀啓曰。判義禁蔡濟恭。持平李敬倫口招。依下敎來待矣。傳曰。判義禁刑曹判書入侍。
정조 0년
以司諫申應顯牌不進罷職傳旨。傳于金鍾秀曰。只推。
정조 0년
吏曹口傳政事。以宋致淵爲繕工假監役。
정조 0년
金鍾秀啓曰。卽者。校理沈豊之。副修撰李獻敬。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。竝卽牌招入直。何如。傳曰。允。
정조 0년
李在簡啓曰。合辭方張之時。兩司無詣臺之員。除在外受由疏批未下外。不爲行公人員。竝卽牌招。何如。傳曰。允。
정조 0년
備忘記。今下弓矢。恃寨僉使洪致復。車嶺僉使李宅齡。高山里僉使金章勳處。給送。
정조 0년
傳于洪國榮曰。摘奸承旨入侍。
정조 0년
傳于洪國榮曰。吏判牌招已久。而尙不膺命。此何分義。其令申飭。卽爲開政。
정조 0년
傳于鄭民始曰。宣傳官一員待命。騎馬一匹立之。
정조 0년
金鍾秀啓曰。國葬都監堂上李徽之牌不進推考傳旨。今方捧入。而今日習儀堂上不可不備員。更卽牌招。以爲進參之地。何如。傳曰。旣已下敎。催促進參習儀。
정조 0년
金鍾秀啓曰。吏曹判書李重祜。參判徐浩修牌不進推考傳旨。今方捧入。而開政命下之後。如是違牌。不卽擧行。事甚未安。更卽牌招開政。何如。傳曰。允。
정조 0년
兵曹口傳政事。副司果。徐有防。
정조 0년
傳于洪國榮曰。備局有司堂上一人入侍。
정조 0년
傳于洪國榮曰。大司憲金相翊上疏踏下代。今日政差出。
정조 0년
傳于洪國榮曰。禮判入侍。
정조 0년
傳于洪國榮曰。戶判入侍。
정조 0년
傳于金鍾秀曰。軍器提調入侍。
정조 0년
傳于金鍾秀曰。備局有司堂上沈履之入侍。
정조 0년
有政。吏批。判書李重祜進。參判徐浩修式暇。參議宋德相在外。同副承旨李得永進。吏批啓曰。本曹郞廳。今當差出。而擬望之人乏少。外任竝擬。何如。傳曰。允。又啓曰。羅州牧使。今當差出。而本州物衆地大。素稱難治。他道有聲蹟已準限守令。竝擬。何如。傳曰。允。以金普淳爲大司諫。韓光會爲右參贊。洪樂性爲知春秋。李義直爲同春秋。徐浩修爲掌樂提調。金載人爲副校理。徐逈修爲宗廟令。尹馹爲司僕主簿。金東覽爲贊儀。金尙默爲安東府使。李頤祥爲兵曹正郞。鄭一祥爲同義禁。李敬養爲吏曹佐郞。趙時萬爲羅州牧使。李世澤爲大司憲。
정조 0년
兵批。行判書具善復進。參判鄭好仁病。參議柳薰入直進。參知金普淳病。同副承旨李得永進。兵批啓曰。訓鍊院正。今當差出。而擬望之人乏少。外任竝擬。何如。傳曰。允。以徐浩修爲副摠管。白東俊爲宣傳官。金永綬爲慶尙左兵使。金㻐爲法城僉使。尹勉矩爲內禁將。許侙爲五衛將。金鍾赫爲都摠經歷。金明遇爲武兼。申㫻爲蝟島僉使。金東身爲古群山僉使。姜世晃爲僉知。閔塾爲五衛將。李潤彬爲訓鍊正。同知單元億泰。僉知單李彦忠。副護軍柳鎭夏。副司直沈履之李養鼎。副司果李義模。
정조 0년
大司憲金相翊疏曰。伏以臣民無祿。仙馭賓天。日月不居。因山漸迫。率土攀號。久愈靡極。伏惟嚴廬撫時之痛。益復何堪。仍伏念臣自有年前所遭以來。區區自靖之計。惟在謝絶人事。畢命窮廬。以爲桑楡之圖矣。前後嚴重。則義分所在。旣不敢一向逡巡。廉防所拘。亦不敢自同恒人。大小朝會。輒皆趍參。尋常賓對。或進或否。竊自以爲上下可以少答恩命。下可以得全微諒。情雖悲苦。跡涉慢蹇。居常惶懍。惟俟誅罰。近地薄竄。非罪伊榮。曾未數朔。特蒙賓還。都憲新除。又下於杜門訟罪之中。恩極拂拭。德合肌骨。滓穢賤蹤。何以得此。以首頓地。感淚無從。以臣情勢。何敢復廁周行。而目下凶逆繼起。懲討方張。他不暇顧。章皇出肅。少效沬血之義。而懲羹之戒。集木之懼。方切于中矣。昨者申應顯疏果出矣。抑勒爲說。聲罪狼藉。噫嘻。是何事也。至於趾海家議婚一疑。儘有苗脈。蓋於甲午夏間。趾海適到臣家。話次間。偶及兒少輩年齒。而臣之孫五歲者。與其孫女年紀相當。故臣果有議婚之語。未及究竟而罷。其後三年。語未嘗更及此事。所謂議婚。如斯而已。今番逆獄未出之前。趾海之爲逆。人孰知之。設令眞箇結婚。恐非異事。況初無完定之約乎。且臣於麟賊。雖無先知之明。而平日猶知其爲癡濫不吉之人。故同朝近二十年酬酢。未嘗爾汝。參尋不過一再。而庚寅以後則竝與問訊而絶之。此實通朝之所共知。天日在上。焉敢誣也。噫。憑藉請婚二字。隱然歸之於罔測之科。指意閃忽。遣辭巧憯。其爲計吁亦怕矣。臣於諫臣。本無恩怨。而中表之間。首尾甘心。必欲湛滅乃已者。抑何心哉。臣之罪。固有之矣。臣猥以匪才。釋褐一紀。平步淸要則有前日之抨。屛跡六年。又蒙恩除則有今日之效。臣實自取。尙誰咎哉。在臣之道。勉守初心。避遠駴機。不復蹈修門一步。猶可爲息黥補劓之道。官職去就。固無暇論。而天牌之下。承膺無路。略暴危懇。仰瀆宸嚴。伏乞天地父母。俯垂諒察。永賜斥退之恩。以率生成之澤焉。不勝泣禱。臣無任云云。答蹈啓字。
정조 0년
丙申七月十三日。兼春秋張顯慶。
정조 0년
義禁府啓目。削黜罪人李敬倫。全羅監司査啓中。還穀加分。營穀取剩。稅穀防納事。嚴問之下。泛稱遲晩。旣有持供以奏之命。上裁。何如。啓。傳曰。觀此供辭。雖與尹彝復有間是乎矣。道臣査啓中三件事。營穀取剩。異於幻弄國穀。而至於加分及防納事段。其所納供。專事糢糊是置。今春臺批。以持身之不能畏愼爲敎是加尼。以渠供觀之。莅邑之不能畏愼。又不可掩。若能畏愼。則臺言。奚爲而至。犯贓亦豈如彼之夥然乎。其在綜核之道。有不可輕易酌處是乎矣。事件比之彝復鄭煥猷則煞有分別。議處爲良如敎。
정조 0년
義禁府啓目。洪檍照律啓。傳曰。當初必欲嚴處者。意在嚴內外也。至於廉防一款。猶屬細事。聞判堂所奏。果無可倣之律云。然則以連啓事而爲詐不以實之律。不無參酌之道。本事兺照律。草記後放送爲良如敎。
정조 0년
義禁府啓目。李奎緯照律啓。傳曰。功減一等爲良如敎。
정조 0년
丙申七月十三日卯時。上御廬次。都承旨入侍時。都承旨洪國榮。假注書徐龍輔。記事官卜台鎭。記注官金鳳顯。以次進伏訖。上曰。今日卽是習儀乎。國榮曰。然矣。上曰。都承旨馳詣習儀所。進排官諸執事摘奸以來。出榻敎命退。承史以次退出。
정조 0년
丙申七月十三日辰時。朝上食陪祭入侍時。左副承旨鄭民始。假注書徐龍輔。記事官卜台鎭。記注官金鳳顯。都廳李秉模。以次陪進。上自廬次詣殯殿中排設廳。視膳訖。行朝上食。儀註上同上還廬次。承史以次進伏。命書傳敎曰。臺諫雖許以風聞。當此新服之初。爲諫官之長者。擧措固宜審愼。使罪人無辭可明。而觀此全羅監司査啓。李敬倫非曰無犯。而與臺臣。其所奏。或有元不近似者。至於伊時諫長。新差大邑也。政望。予雖不靳點。意或。若何。以此南原事言之。一邑之田摠。元不及萬結。則何以萬結分俵乎。此等細事。矇不知之。況此數百里幅員。累萬戶民生。果能摠攬撫摩乎。與其强令赴任。不忘南顧之憂。曷若早卽變通之爲愈乎。風聞之爽誤。雖不可罪臺臣。吏才之不嫺。亦當有區處之道。安東府使李養鼎改差。今日政擇差。又命書傳敎曰。李敬倫査啓。旣已啓下。令該府習儀後開坐。嚴問口招。判堂持供以奏。上曰。兵房承旨入侍。賤臣承命而出。與右副承旨金鍾秀進伏。命中官出給紙標信。上曰。此乃軍中所用之標信。當隱密爲之。承宣率該房書吏。依規式爲之。命民始書傳敎曰。景慕宮正堂上樑文。右副承旨製進。上曰。承宣之在宮官時。予有酬酢矣。承宣能不忘之乎。鍾秀曰。玉音丁寧。臣安敢忘之乎。上曰。上樑文。必爲善作。預爲留意製進。可也。命讀禮曹收議賜批。命退。承史以次退出。
정조 0년
丙申七月十三日午時。晝茶禮陪祭入侍時。同副承旨李得永。假注書徐龍輔。記事官卜台鎭。記注官金鳳顯。以次陪進。上自廬次詣殯殿中排設廳。視膳訖。行晝茶禮。儀註上同上還廬次。承史以次退出。
정조 0년
丙申七月十三日午時。上御廬次。禮房承旨禮判同爲入侍時。行禮曹判書徐命善。都承旨洪國榮。假注書徐龍輔。記事官卜台鎭。記注官金鳳顯。以次進伏訖。上曰。朝祖儀。禮判方獻議乎。命善曰。方收議於參判參議三堂。欲爲同時獻議矣。上曰。禮判之所見。何如。命善曰。臣之所見則大臣獻議似甚好矣。上曰。以帛代柩則與失禮同矣。命善曰。然矣。國榮曰。改建堂上具允鈺。有稟達事。來詣矣。上曰。入侍。賤臣承命而出。與改建堂上具允鈺進伏。允鈺曰。役事漸大而牛車不足。此甚難處矣。上曰。相議於營造堂上。推移用之好矣。允鈺曰。正三門有南向之敎。而若以南向建之。則每於擧動時。當於外三門下轎。又當於內三門下轎矣。此甚難便。且地官之言。亦以爲東向甚好云。何以爲之乎。上曰。然則以東向建之。可也。命退。諸臣以次退出。
정조 0년
丙申七月十三日未時。上御廬次。戶判戶房承旨同爲入侍時。行戶曹判書鄭弘淳。左副承旨鄭民始。假注書徐龍輔。記事官卜台鎭。記注官金鳳顯。以次進伏訖。上曰。召卿者。欲問勳府草記中。籍沒區處事矣。弘淳曰。臣亦欲於次對時。稟達矣。今因下詢。敢此仰達矣。凡於籍産之屬勳府者。如戊申等年之有軍功者也。今番則旣無軍功。且近來勳府則頗極富饒。戶曹則屢經國家之大事。專不成樣矣。命書傳敎曰。旣問戶判。正若予意。該府之草記。亦不可謂之無所據。而至於今番。旣非戊申等年櫛風沐雨時比。糧餉廳劃給。亦有前例。此時經費。其宜軫念。勳府草記勿施。依今春例。擧行事。分付。勿出朝報弘淳曰。糧餉屯稅事。旣有言端。故敢達矣。屯田之許其免稅。欲令土地所出。無損於雜費。而專歸軍需之意也。而考其稅入分數。則每結所收。僅能當稅大同之數。而其於土地所出。則殆若無所捧焉。事之無謂。莫此爲甚。已許之免稅。雖難議其出稅。而此後則一切勿許其免稅。似爲得當。以此定式。何如。上曰。依爲之。出擧條弘淳曰。各道年分之道臣擧行。敬差差遣當否。必請下詢大臣。例也。秋成不遠。稟定爲急。而今朔內次對早晩。有未可知。雖非次對。此後大臣入侍時。稟定分付爲宜。故敢達矣。上曰。依爲之。出擧條弘淳曰。繕工監九營繕之外。各都監差役甚多。一人或兼數事。實有苟艱之患。而監役有闕。今政不爲差出。似其未及周旋。而目下事役。勢難等待後政之差出。在前如此之時。亦有口傳差出之例。故敢達矣。上曰。口傳差出。可也。出擧條上曰。軍器提調入侍。賤臣承命而出。與軍器提調具善復進伏。上曰。每於陵幸時信箭。例當立一雙。而又有先朝所賜信箭一雙。此後勢將竝建二雙。而先朝所賜之信箭。當表而別之矣。善復曰。然則表其幹竹乎。上曰。用以朱漆表之。可也。善復曰。今番發靷動駕時前排。何以爲之乎。上曰。當以衰服隨轝。前排置之。命退。諸臣以次退出。
정조 0년
丙申七月十三日申時。上御廬次。藥房副提調持湯劑入侍時。副提調洪國榮。假注書柳孟養。記事官卜台鎭朴祐源。醫官慶絢。以次進伏訖。絢奉湯劑進前。上進御。命讀大司憲疏。命讀金吾公事訖。命書判付訖。命退去。諸臣以次出。
정조 0년
丙申七月十三日申時。夕上食陪祭入侍時。同副承旨李得永。假注書徐龍輔。記事官卜台鎭。記注官金鳳顯。都廳李秉模。以陪進。上自廬次詣殯殿中排設廳。視膳訖。行夕上食。儀註上同上還廬次。諸臣以次退出。
정조 0년
丙申七月十三日酉時。夕奠陪祭入侍時。同副承旨李得永。假注書徐龍輔。記事官卜台鎭。記注官金鳳顯。都廳李秉模。以次陪進。上自廬次詣殯殿中排設廳。視膳訖。行夕奠。儀註上同上還廬次。諸臣以次退出。
정조 0년
丙申七月十三日戌時。上御廬次。都承旨入侍時。都承旨洪國榮。假注書徐龍輔。記事官卜台鎭。記注官金鳳顯。以次進伏訖。國榮曰。臣敬奉聖敎。馳詣習儀所。進排官摘奸。無頉。諸執事摘奸。無頉矣。上曰。判義禁入來乎。國榮曰。姑不入來矣。上曰。如入來。卽爲入侍。可也。命退。承史以次退出。
정조 0년
丙申七月十三日二更一點。上御廬次。判義禁秋判同爲入侍時。判義禁蔡濟恭。刑曹判書李溎。右副承旨金鍾秀。假注書徐龍輔。記事官卜台鎭。記注官金鳳顯。以次進伏訖。命讀李敬倫李奎緯供辭。命書判付。命讀洪檍照律草記。命書判付。上曰。徐有祜事。刑判知來乎。溎曰。未及詳査。而聞李重祜在刑判時。徐有祜得勝矣。上曰。明日詳査以奏。濟恭溎先退。上曰。紙標信。幾何爲之。鍾秀曰。五百丈先爲之矣。上曰。科弊綸音。見之乎。鍾秀曰。見之矣。上曰。非不知爲遲煩。而果是痼弊。故不得已爲之矣。鍾秀曰。此實今日之急務矣。上曰。科擧皮封事。自唐武后時而創出乎。鍾秀曰。事雖出於不好之時。而防姦之道則莫勝於此。故至今行之矣。上曰。我朝有賢良科之制。以賢良爲名而設科取之。事面有所如何矣。鍾秀曰。以第一等道理言之。則賢良之科似涉如何矣。上曰。制民之産然後。責之以禮義廉恥。如周禮所謂大司徒以鄕三物。敎萬民而賓興之。上自王宮國都。以至閭巷匹庶。莫不知所以孝悌忠信。仁義禮智之道然後。擇其俊秀而登庸。方可謂之賢良。今則不然。以科取賢良。此豈古人取賢良之道乎。如以賢良爲名而設科。則反不如等閑科試矣。鍾秀曰。若於化行俗美之時。設以賢良科。則必有益矣。若於人心滔溺之時。設以賢良科。則爲害愈大矣。上曰。同春請享之儒疏。見之乎。鍾秀曰。見之矣。上曰。事係斯文。故猶豫未決。而蓋尤庵之於孝廟。卽是不世出之際遇。故特命宗享。而至如同春。際遇亦非不盛矣。而第比之尤庵則亦有間矣。鍾秀曰。此係莫重之事。臣不敢妄有所陳達。而同春雖與尤庵有異。亦是罕有之際遇。上曰。追享於宗廟一款。卽是非常之擧也。必有非常之際遇然後。當有非常之擧。道學。予雖不敢論。至於際遇則予得而言之矣。以孝廟所下御札見之。尤庵卽是非常之際遇矣。承宣曾聞傳心錄爲名冊乎。鍾秀曰。臣略聞其槪矣。其序文。卽予在儲時所作。而適有言端。當令承宣見之矣。命中官持來傳心錄序。命鍾秀讀之。讀訖。鍾秀曰。先正之時今已百年矣。。雖在士類。前後事實。如是詳知者鮮矣。而況得此於君父。實是宗社之福。斯文之慶矣。上曰。先正之事與朱子。每每相符。至於華陽泉石之與武夷山水。一般氣勢。豈不異哉。鍾秀曰。聖敎至此。臣不勝欽仰之至。從古陽氣無終亡之理。義理有必伸之時。自此益信天理之昭然矣。上曰。至今慟悼者。孝廟之中途賓天矣。鍾秀曰。孝廟之於先正。際遇如許。而畢竟未遂大計。豈不慟哉。上曰。夜方如何。鍾秀曰。方四更矣。命退。承史以次退出。
정조 0년
都承旨洪國榮藥院直。左承旨李在簡坐。右承旨李義翊坐直。左副承旨鄭民始坐。右副承旨金鍾秀坐直。同副承旨兪彦鎬在外。注書二員未差。假注書柳孟養仕直徐龍輔仕。事變假注書林錫喆仕。
정조 0년
李在簡啓曰。合辭方張之時。連日闕啓。事甚未安。除在外陳疏入啓及呈辭受由外。未肅拜不爲行公人員。竝卽牌招。何如。傳曰。允。
정조 0년
以校理沈豊之。副修撰李獻慶等牌不進罷職傳旨。傳于李義翊曰。只推。
정조 0년
李義翊啓曰。校理沈豊之。副修撰李獻慶牌不進罷職傳旨今方捧入。而玉堂上下番俱空。事甚未安。校理鄭元始。副校理鄭宇淳。竝卽牌招入直。何如。傳曰。允。
정조 0년
傳于李在簡曰。推考房承旨入侍。
정조 0년
洪國榮啓曰。校理沈豊之。副修撰李獻慶。旣有推考之命。校理沈豊之。一體牌招。何如。傳曰。允。
정조 0년
傳于鄭民始曰。同副承旨李得永。兵曹參議除授。
정조 0년
洪國榮啓曰。新除授同副承旨兪彦鎬。其令卽爲上來事。命下矣。時在京畿安城地。上來時乘馹事。下諭。何如。傳曰。允。
정조 0년
傳于洪國榮曰。中官文鳳億金德瑞梁大熙。一竝禁推。以正言姜牌不進罪職傳旨。傳于李在簡曰。只推。
정조 0년
洪國榮啓曰。玉堂多窠。或被論或在外或未差。上下番俱空。事甚未安。未差之代。政官牌招。開政差出。待下批仍卽牌招入直。何如。傳曰。允。
정조 0년
以中官文鳳億金德瑞梁大熙禁推傳旨。傳于金鍾秀曰。分揀。
정조 0년
傳于洪國榮曰。禮判入侍。傳于李義翊曰。兵判來待。
정조 0년
李義翊啓曰。左副承旨鄭民始。卽爲牌招。何如。傳曰。允。
정조 0년
傳于洪國榮曰。賜馬體重。不可在家受之。濟州馬方欲分給。諸將臣其令來待。
정조 0년
有政。吏批。判書李重祜進。參判徐浩修進。參議宋德常在外未肅拜。右副承旨金鍾秀進。以宋煥億爲校理。李彦五爲校書校理。李敬養爲南學敎授。李得永爲中和府使。鄭持淳爲淸道郡守。李儒慶爲副校理。金觀柱爲修撰。宋致淵爲假監役。李潤衡爲濟用奉事。相煥尹在醇爲掌令。鄭宇淳爲獻納。安聖彬爲校理。沈豊之爲副修撰。洪秉纘爲兵曹參議。李義寬爲安州牧使。
정조 0년
兵批。判書具善復進。參判鄭好仁病。參議柳薰入直進。參知洪秉纘未肅拜。右副承旨金鍾秀進。趙㻐爲副摠管。申大億爲咸鏡中軍。李商五爲訓鍊僉正。李輔國爲忠翊將。朴載憲爲訓鍊判官。辛錫箕爲五衛將。田光濂爲法聖僉使。權噵爲同知。管城將單。安宗奎。副護軍。許侙。副司直。金相翊辛應三鄭元始。副護軍。柳榮鎭。副司果。李獻慶單付。
정조 0년
以弘文館校理宋煥億牌不進罷職傳旨。傳于金鍾秀曰。只推。
정조 0년
傳于金鍾秀曰。右承旨入侍。
정조 0년
備忘記。身爲中官。下敎之下。焉敢拒逆。不但拒逆。本以頑惡之物。常多汎濫之習。至于今日擧行之事。擇其燥濕。終始抵賴。恬不知懼。此等之習。不早嚴懲。其若熟習。後弊不可勝言。時囚罪人韓景勛。待明朝湖沿定配。
정조 0년
金鍾秀。以吏曹言啓曰。宗簿寺主簿徐有鍊呈狀內。身病甚重。勢難察任云。今姑改差。何如。傳曰。允。
정조 0년
李在簡。以義禁府言啓曰。時囚罪人洪檍。以對制上書。詐不以實律。杖一百收贖。告身盡行追奪。徒三年定配事。照律啓目。判付內。當初必欲嚴處者。意在嚴內外也。至於廉防一款。猶屬細事。聞判堂所奏。果無可倣之律云。然則以連啓事而爲詐不以實之律。不無參酌之道。本事照律。草記後放送事。啓下矣。取考律文。則大明律不應爲條。凡不應得爲而爲之。事理重者杖八十。大典推斷條。犯私罪杖八十。奪告身三等。枉法受贓外。笞杖竝收贖。載在矣。洪檍。以不應爲私律。杖八十收贖。奪告身三等。放送之意。敢啓。答曰。知道。
정조 0년
洪國榮。以成均館官員。以行大司成意啓曰。忠淸道右道前春試券。旣已封來。移送于成均館。令本館堂郞。依漢城試例。修整擧案事。命下矣。臣謹依聖敎。卽爲馳詣本館。與郞廳眼同修整擧案。別單書入之意。敢啓。答曰。知道。
정조 0년
金鍾秀。以國葬都監郞廳。以摠護使意言啓曰。沙誌石正副本兩件。纔已畢燔。今方陪進陵所。而其中疊燔。不入用於正副本者。尙有七張矣。取考丁丑謄錄。則疊燔餘張。埋安於副件埋安之傍。今亦依此擧行之意。敢啓。答曰。知道。
정조 0년
金鍾秀。以國葬都監郞廳。以摠護使意言啓曰。沙誌石。明日本都監堂上監造官。陪進陵所矣。凡諸等事。依例擧行之意。分付京畿監司處。何如。答曰。允。
정조 0년
洪國榮。以國葬都監郞廳。以摠護使意言啓曰。誌文草圖書。書入之意。敢啓。答曰。知道。
정조 0년
金鍾秀。以司僕寺官員。以一二提調意言啓曰。濟州出來先運歲貢馬二百匹內。五十三匹敗船渰斃。四匹船中故失。二匹到衿川病留。實納馬一百四十一匹。禾毛色別單書入之意。敢啓。傳曰。知道。
정조 0년
執義李一曾啓曰。妖宦壽賢之締結一種嗜利之凶徒。爛熳和通之狀。渠旣明白納招。則豈可一日容貸於覆載間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。洪述海。身爲方伯之任。犯贓之數。至於萬兩之多。道臣旣已査啓。王府亦已議讞。則其在國法。不可容貸也。明矣。今此酌處之命。雖出於我聖上好生之德意。贓律不可不嚴。王法不可不伸。請鏡城府定配罪人洪述海。依律處斷。元義孫。曾於湖南藩任也。其所貪汚。已著於本道査啓。而錢至十萬。米爲二萬。其在懲墨之道。決不可容貸。今此酌處之命。雖出於好生之德意。三尺至嚴。豈可定配而止。請東萊府定配罪人元義孫。依律處斷。因山卜日。何等至重大至敬謹處。而罪人金曄。乃敢以羊刃等說。肆然及於奏御文字。殿下所以嚴斥之痛禁之者。可以見昭燭奸狀。杜絶後弊之盛意。而及伏見該曹草記。則不過以詐不以實論。只施杖徒之律。失之太輕矣。請罪人金曄。嚴刑島配。往在癸巳。嶠嶺一路。最被旱澇。而尙州以物衆地大之處。其所賙賑。非比他邑。而牧使鄭錫達。藉其勢焰之薰天。恬視餓殍之在地。尙州一境。冤聲載路。及其畢賑之後。其時監司金華鎭論賞之啓則錫達。善事賙飢。擢置一道之最。自備穀物。多至五百之數。惟彼錫達之罪。固不可勝誅。而按察一道重寄。不思九重之倚畀。諂事厚賊。曲意承旨。虛張無麪之穀物。敢徼莫重之恩資。苟非平日蝨附。寧忍爲此哉。畢賑遞歸之日。乃以千包之穀。劃給錫達。以充錫達之私用。傳說喧藉。莫不唾鄙。噫。經筵淸選。備堂要任。何嘗髣髴於渠身。而歸卽見通。豈非厚事彼賊之明效耶。以此以彼。附麗逆謙。循私蔑公之狀。昭不可掩。當此次第鋤治之日。決不可置而不論。請戶曹參判金華鎭遠地定配。先正臣宋時烈。綴食文廟。追配廟庭。則前後誣辱先正者。雖不能一一追討。而如尹尙通者。以道峰院任。當先正黜享之時。至有藁索曳版之擧。渠身爲士子。若有一分人心。則豈忍爲此。士林之間。傳說至今。尙爲之扼腕裂眦。其在懲惡討兇之義。斷不可以其身故而置之。請故縣監尹尙通。亟施追奪之典。洪龍漢。以麟漢之弟。諂事厚謙。至於約婚。則其聲執之相援。情迹之相關。推此可知。當此鋤治黨與之時。不可置之於輦糓之下。請副司直洪龍漢遠地定配。國朝用人。惟在科目。而其試取之不公。莫有甚於乙未五月庭試。榜眼一出。國言喧藉。物情駭惋。久而未已。日昨儒臣疏果出矣。其在嚴科場重選擧之道。不可以時月之稍久。置而不論。請罷乙未五月庭試榜。當該主試。照律勘處。副護軍徐有大。賦性濫猾。行己悖惡。操弓之日。已作逆麟之私人。制閫之初。又爲賊謙之密客。䭾載善事。百般納媚。此猶不足。結婚泰淵。轉成固結之計。綢繆之跡。昭不可掩。請徐有大。爲先刋去於亞將兵閫之望。仍施定配之典。尹彝復之犯贓多少。姑捨勿論。其用計幻弄之狀。實終古贓吏所未有者。朝家懲貪之典。不用於彝復。則其可曰國有法乎。請鏡城府定配罪人尹彝復。依律處斷。答曰。不允。
정조 0년
大司諫金普淳疏曰。伏以日月迅邁。因山奄迫。伏惟聖孝痛慕。益復靡逮。仍伏念聖化鼎新。天討方行。顧今耳目之任。尤宜難愼。如臣最居人下者。尋常漫職。猶難堪膺。況此諫官之長。地望自別者乎。伏乞俯垂諒察。亟許鐫削焉。嗚呼。亂逆。何代無之。而豈有如今番諸賊之窮凶極惡者哉。麟漢厚謙。自作窩窟。內外交締。左右排布。潛釀異心。沮戲代理。翔雲妖書。陰懷嘗試之計。養厚泰淵。敢蓄暗地之謀。或以不敢道之言而煽動之。或以不忍言之說而威脅之。一轉而爲相簡恒烈。再轉而爲商輅趾海。以至若淵善海。敬彬成運等而打作一套。集萬古所未有所未聞之窮凶極惡者也。何幸日月照臨。魑魅莫逃。凶謀自綻。天誅粗行。而顧臣區區痛惋之心。猶有所未已者。以麟謙之元惡。未加顯戮。只止賜死者。固已萬萬乖當。無以洩神人之憤。若其孥籍。卽是應行之典。而至今靳允。不能無憾於天地之大矣。卽伏見諸臺聯名之疏。則至於麟漢。特命三司入侍。至敎曰三司之臣。必諒予意。以示曲貸之意。噫。臣雖愚迷。豈不知聖意之攸在。而殿下之持疑者。私恩也。諸臣之爭執者。公法也。雖以君上之尊。在法則不可以私恩而低昂。雖以人臣之微。執法則不可以上意而承順。惜乎。伊日入侍兩司。至請以會議而退。有若眞箇可議者然。此何擧也。此賊之窮凶。一言以蔽之大逆。旣曰大逆。則收孥之典。自在當行之科。假使議之於一國。皆曰斷不可已也。轉以八域。亦皆曰斷不可已也。凡厥爲今日臣子者。寧或有一人。議到於携貳者耶。噫。彼兩司。其心豈其然乎。只不過恐拂上心。姑爲目前之計而已。眞所謂面從而退有後言者也。當此新化淸明之時。有臣如此。寧不寒心。臣則知凶逆。不可不誅。公法。不可不嚴。伏願聖明。廓揮乾斷。亟從麟漢厚謙孥籍之典焉。三司諸臣。旣同登筵席。則聖敎之下。兩司雖有會議之奏。而儒臣固爲自立己見。據法嚴斥。儘爲當然底道理。而不此之爲。唯唯而退。迭相投章。擧措顚倒。臣謂入侍兩司。竝施刋削之典。儒臣則施以譴罷。斷不可已也。且念合辭中諸賊。腸肚相連。首尾互應。罪惡已著。情節畢露。渠輩亦必自知其畢竟莫逭於王章。將使死中求生之計。無所不爲。則安知無罔測之禍機。迫在呼吸耶。思之及此。寧不凜然。懲討之典。決不容一日少緩。一從三司之啓。無貽滋蔓之患。亦是臣區區之願也。臣無任屛營祈懇之至。謹昧死以聞。
정조 0년
掌令尹弼秉。持平朴聖泰聯名疏曰。臣等。昨日伏承三司諸臣入侍之命。蒼黃詣臺。則先詣臺臣。已入侍而退。蓋伏聞以麟漢孥籍事。至有三司諸臣會議之敎。事極嚴重。欲爲會議。則以諸臺之不能齊進。日勢已晩。莫重合辭。將有闕啓之慮。當日傳啓之臣。以此陳箚。臣等。同在臺次。故相與聯名矣。喉院退却。堂箚峻發。盛氣譏斥。至以臺風之掃地無餘爲言。處事之顚倒。臺體之乖損。果若其言。無以自解。殿下不惟不允玉署之請。以生踈二字。過加曲恕。臣等。誠惶且感。無地自容。以此情勢。晏然蹲冒。斷無是理。天牌之下。承膺無路。玆不得不隨詣陳章。伏乞聖明。亟削臣等之職。以謝人言。以安私分焉。第臣等於玉署之箚。有所慨然者。敢此附陳焉。三司之臣。同入筵席則合辭之啓。不可闕之。伊時入侍兩司之臣。雖奉會議傳啓之命。而不顧臺體。輕先退出。則三司之啓。固無異同。惟彼登筵之儒臣。不能卽地論責。仍爲規正。默無一言。若不干涉者然。乃於旣退已晩之後。始乃論列。誠未知其可也。臣等無任屛營祈懇之至。謹昧死以聞。答曰。省𧨆疏具悉。爾等之欲爲還推已傳之啓。不下於玉堂之不能糾正。而不可以此。據遞言官。爾等勿辭。察職。
정조 0년
右承旨李義翊疏曰。伏以臣之從兄臣義直。昨日政。新除同知春秋館事。臣之所帶兼銜。自在應避之科。伏乞聖明。亟令該曹。照例遞改。以存公格。千萬幸甚。答曰。省疏具悉。疏事。下該曹稟處。
정조 0년
丙申七月十四日。兼春秋張顯慶。
정조 0년
義禁府啓目。李敬倫議處啓。傳曰。依允。
정조 0년
刑曹啓目。罪人李長煥。刺殺南燮一節。旣已承服。依例結案取招爲白有置。依法典照律。報議政府詳覆施行。何如。啓。傳曰。依允。